Document ID: /roh_data/filtered/fineweb-2-filterrobots_roh.jsonl.gz/8877

È il pictur artist Rudolf Mirer in Sursilvan? Gea e na. Sia carriera artistica ha cumenzà a Zernez en l’Engiadina Bassa. Sia uffanza ha el dentant passentà a Val. Oriund è el da Sursaissa. Entras questa constellaziun è Mirer daventà in artist dal tuttafatg grischun.
Renconuschientscha pir cun 49 onns
La renconuschientscha che Rudolf Mirer giauda uss cun 80 onns è la lavur dad ina vita. Schebain ch'el ha cumenzà gia il 1965 sco pictur artist, hai duvrà blers onns fin che Rudolf Mirer ha gì success.
Sco quai ch’el sez di, saja l’exposiziun fatga l’onn 1986 a Rapperswil stada la gronda midada. Dapi questa exposiziun saja ses num stà enconuschent en la scena d’art.
Lavur libra u sin empustaziun
Ozendi è el enconuschent sco pictur artist che dissegna liber dentant era sin empustaziun. Uschia ha el producì tut ils maletgs da tribuna per l’Opera Viva, dentant er placats u marcas postalas tutgan tar sias ovras.
Dapi intgins onns èsi enconuschent, che Rudolf Mirer patescha da la malsogna da Parkinson. Quella haja sfurzà el da midar sia moda da lavurar. Ils formats gronds sin il chavallut (Staffelei) na dumogna el betg pli. Persuenter dovra el la maisa e fa ses maletgs pli pigns.
Actualmain lavura el puspè vid in maletg da tribuna per l’Opera Viva. La ballarina spagnola Carmen è preschenta en l’atelier ed en ils patratgs da Rudolf Mirer.
Or da l'archiv
RR actualitad 08:20